Κοτόπουλο με πλιγούρι στην κατσαρόλα
Ένα εύκολο και νόστιμο φαγητό που δεν θέλει μεγάλη λίστα για ψώνια. Κοτόπουλο, πλιγούρι, τριμμένη ντομάτα και ελαιόλαδο χρειάζεται. Και μια κατσαρόλα.
1 μέτριο κοτόπουλο, κομμένο σε 8 κομμάτια , 250 γρ. πλιγούρι ή κουσκούς, 800 γρ. ώριμες, σφιχτές ντομάτες, τριμμένες, 80 ml ούζο (ή 120 ml λευκό ξηρό κρασί), προαιρετικά, 90 ml ελαιόλαδο + 40 ml επιπλέον , αλάτι, φρεσκοτριμμένο πιπέρι
Για να φτιάξουμε κοτόπουλο με πλιγούρι στην κατσαρόλα, αρχικά αλατοπιπερώνουμε τα κομμάτια του κοτόπουλου. Σε μεγάλη κατσαρόλα ζεσταίνουμε τα 90 ml ελαιόλαδο σε μέτρια φωτιά.Σοτάρουμε τα κομμάτια κοτόπουλου για 6-7 λεπτά, μέχρι να ροδίσουν ομοιόμορφα. Σβήνουμε με το ποτό (αν βάλουμε) και αφήνουμε για 2 λεπτά να εξατμιστεί το αλκοόλ.Ρίχνουμε τις ντομάτες, αλάτι και πιπέρι. Μαγειρεύουμε για 10 λεπτά. Προσθέτουμε το πλιγούρι και 300 ml νερό. Αφήνουμε να πάρει μία βράση το υγρό και χαμηλώνουμε τη φωτιά. Σιγομαγειρεύουμε για 20-30 λεπτά, με σκεπασμένη κατσαρόλα, μέχρι να μαλακώσει το πλιγούρι και να τραβήξει σχεδόν όλα τα υγρά, χωρίς να στεγνώσει. Πασπαλίζουμε με φρεσκοτριμμένο πιπέρι και σερβίρουμε το κοτόπουλο με πλιγούρι.
Κοτόπουλο,Ντομάτα,Πλιγούρι